
ACORD 121/2008, DE 16 DE JULIOL, DEL PLE DEL CONSELL DE

 L’AUDIOVISUAL DE CATALUNYA

Ref. expedient 2/V/2008

1. El portaveu del Grup Municipal d’Entesa per Sabadell va trametre al Consell de l’Audiovisual de Catalunya, en data 14 de febrer de 2008, una queixa referent a l’emissió d’un reportatge en relació amb el projecte del “Parc de Catalunya” en el programa Sabadell Actual, de Canal Català Vallès, el dia 30 de gener de 2008. Concretament, a la queixa formulada s’afirma que aquest programa va ser: “parcial, tendenciós i va estar mancat del necessari pluralisme polític”. 

2. S’ha constatat per part del Servei d’Anàlisi de Continguts d’aquest Consell que Sabadell Actual és un programa d’informació municipal i de periociditat setmanal que s’emet al vespre. En els crèdits finals s’informa que el programa és una “producció de Canal Català Vallès i l’Ajuntament de Sabadell”. Pel que fa a la seva estructura, s’inicia amb un bloc de titulars i consta de diverses peces informatives i entrevistes relacionades amb l’actualitat del municipi. Cada edició conté una secció, situada al final del programa i separada de la resta de peces informatives per una careta pròpia, dedicada als grups municipals amb representació a l’Ajuntament de Sabadell. En aquesta secció, cadascun dels grups municipals gaudeix d’un espai individualitzat on els seus representants opinen i reflexionen al voltant d’aquells temes que creuen pertinents.

3. L’apartat 4 de l’article 36 de la Llei 22/2005, de 29 de desembre, de la comunicació audiovisual de Catalunya (en endavant, LCA), estableix que “els prestadors de serveis de comunicació audiovisual de gestió privada no poden difondre continguts per encàrrec de les administracions públiques, llevat dels publicitaris i dels casos d’ens locals que no puguin prestar directament el servei públic establert pels articles 32 i següents, per motius tècnics, econòmics, demogràfics o altres de naturalesa anàloga, l’existència dels quals sigui apreciada pel Consell de l’Audiovisual de Catalunya (...)”.

Cal recordar, que els continguts objecte de contracte s’han d’orientar en tots els casos al compliment dels principis de servei públic audiovisual que determina la LCA, i que sens perjudici de l’aplicació de la legislació sobre contractes de les administracions públiques, la responsabilitat editorial d’aquests continguts també correspon a l’ens públic contractant.

4. La possibilitat per part de les Administracions públiques d’encarregar als prestadors privats la difusió de continguts de servei públic, prevista a l’apartat 4 de l’article 36 de la LCA, té caràcter absolutament excepcional, i no pot constituir un recurs habitual de prestació del servei públic audiovisual local. En aquest sentit, el Consell de l’Audiovisual de Catalunya ha enunciat, en una primera aproximació, en el document de Criteris d’interpretació dels límits de la gestió directa en la prestació del servei públic de televisió digital terrestre d’àmbit local, aprovat per l’Acord 35/2008, de 18 de març, els criteris o paràmetres sobre els quals el Consell apreciarà l’efectiva existència de l’excepcionalitat que justifiqui la difusió de continguts de servei públic per part de prestadors privats.

5. D’acord amb l’anterior, correspon a l’Ajuntament de Sabadell justificar davant del Consell de l’Audiovisual de Catalunya l’existència de motius tècnics, econòmics, demogràfics o altres de naturalesa anàloga que, en el seu cas, impossibilitin la prestació directa del servei públic de televisió i que, per tant, permetin a aquest ens encarregar la difusió dels seus continguts de servei públic a un prestador privat. Així mateix, segons es desprèn de l’apartat 4 de l’article 36 de la LCA, i del mateix document de Criteris d’interpretació, l’Ajuntament de Sabadell cal que justifiqui les missions de servei públic que emparin els continguts que es vulguin emetre a través d’un prestador privat; garanteixi que la responsabilitat editorial dels continguts, la difusió dels quals s’encarregui a un prestador privat correspongui també a l’ens públic contractant; i acrediti la inexistència de prestadors de serveis de televisió de titularitat pública que emetin a la demarcació de “Sabadell”.

Assenyalar, finalment, que amb independència de què el Consell pugui apreciar aquesta excepcionalitat, l’existència de tres consorcis
 en la mateixa demarcació de “Sabadell” determinaria, cas d’adoptar-se, la provisionalitat de la mesura. 

Per tot l’exposat, el Ple del Consell de l’Audiovisual de Catalunya, ha adoptat els següents,

ACORDS 

1. Advertir a l’Ajuntament de Sabadell que, cas de voler mantenir aquesta situació amb un prestador de serveis de televisió de gestió privada, és preceptiu sol·licitar al Consell de l’Audiovisual de Catalunya l’excepcionalitat prevista a l’apartat 4 de l’article 36 de la LCA, en els termes que estableix la part expositiva d’aquest Acord.

2. Notificar aquest Acord a l’Ajuntament de Sabadell.

Barcelona, 16 de juliol de 2008

Josep M. Carbonell i Abelló



Santiago Ramentol i Massana

President





Conseller secretari

� Consorci per a la Gestió de la Televisió Digital Pública de la Demarcació de Sabadell (Consorci Teledigital Sabadell) (Butlletí Oficial de la Província de Barcelona [BOPB] núm. 24, de 27 de gener de 2007); Consorci per a la gestió de la TDTL pública Terrassa-Vallès Oest (BOPB núm. 288 de 23 de setembre de 2006); i Consorci per a la gestió de la TDL Pública de la demarcació del Vallès Sud (BOPB núm. 29 de 2 de febrer de 2007).

